Жалба, подадена на 23 ноември 2023 г. — Vivendi/Комисия
(Дело T-1097/23)
Език на производството: френски
Страни
Жалбоподател: Vivendi SE (Париж, Франция) (представители: P. Gassenbach, P. Wilhelm, E. Dumur, O. Thomas, S. Schrameck, F. de Bure и Y. Boubacir, адвокати)
Ответник: Европейска комисия
Искания
Жалбоподателят моли Общия съд:
преди да се произнесе по същество, да задължи Комисията, на основание членове 89 и 90 от Процедурния правилник на Общия съд, да представи всички документи и други материали, въз основа на които към датата на Решение C(2023) 6428 на Европейската комисия от 19 септември 2023 г., е приела, че разполага с достатъчно сериозни данни, за да отправи до жалбоподателя искане за информация,
да обяви на основание член 277 ДФЕС за неприложим в случая член 11, параграф 3 от Регламент № 139/2004 заради нарушение на член 10 от ЕКПЧ и на защитата на журналистическите източници предвид липсата на предвиден ex ante способ за обжалване с оглед на ефективността на тази защита, и съответно да отмени решението,
да отмени на основание член 263 ДФЕС Решение C(2023) 6428 final на Европейската комисия от 19 септември 2023 г., изменено с Решение C(2023) 7463 final на Европейската комисия от 27 октомври 2023 г.,
да осъди Комисията да заплати всички съдебни разноски.
Основания и основни доводи
Жалбоподателят изтъква седем основания в подкрепа на жалбата.
Първо основание: обжалваното решение е прието на неправилно правно основание, а именно член 11, параграф 3 от Регламент № 139/2004, и в резултат от превратно упражняване на власт.
Второ основание: неизпълнение на задължението за мотивиране, доколкото мотивите на обжалваното решение са оскъдни и при всяко положение неправилни.
Трето основание: нарушение на правото на защита срещу произволни или несъразмерни действия на публичната власт и нарушение на основното право на неприкосновеност на жилището, доколкото Комисията е приела обжалваното решение, без да разполага с достатъчно сериозни данни.
Четвърто основание: нарушение на принципа impossibilium nulla obligatio est и на забраната за превратно упражняване на власт, доколкото обжалваното решение задължава Vivendi SE да събира и изпраща на Комисията информация, принадлежаща на групата Bolloré, един от неговите акционери, върху който то не упражнява никакъв контрол, така че да го принуди да му предаде свои документи.
Пето основание: нарушение на принципа на пропорционалност, доколкото обжалваното решение налага на Vivendi, първо, да предаде документи без връзка с предмета на разследването и второ, прекомерна тежест от гледна точка на нуждите на това разследване.
Шесто основание: обжалваното решение е незаконосъобразно, тъй като подкопава защитата, предоставена с член 10 от ЕКПЧ на журналистическите източници, доколкото:
– е основано на член 11, параграф 3 от Регламент № 139/2004, незаконосъобразна и неприложима в случая разпоредба, в съответствие с член 277 ДФЕС, доколкото не предвижда ex ante никакъв ефективен способ за обжалване, годен да осигури ефективна защита на журналистическите източници,
– при всяко положение нарушава защитата, с която се ползват журналистическите източници, като изисква предаване на голям брой документи, разкриващи източниците, използвани от визирани с него журналисти.
Седмо основание: обжалваното решение е лишено от всякакви гаранции за защита на неприкосновеността на личния живот на лицата, засегнати от съдържащото се в него разпореждане, и в това отношение представлява конкретно посегателство, изисквайки да се предадат на Европейската комисия документи, ползващи се от такава защита.
____________